Παράγκα (ποδόσφαιρο)

Παράγκα στο ποδόσφαιρο είναι μια λαϊκή έκφραση στην Ελλάδα που αναφέρεται στον έλεγχο της ΕΠΟ από εξωθεσμικά όργανα, στη χειραγώγηση αγώνων από ποδοσφαιρικούς  παράγοντες, επιλεγμένους διαιτητές  και γενικά σε όλη την παράνομη δραστηριότητα γύρω από την διοργάνωση των  πρωταθλημάτων.

Ο βαλιτσοφόρος παράγοντας

Πρόκειται για τον Αντώνη Μαντζαβελάκη, παράγοντα του Παναθηναϊκού, που από την καθιέρωση της Α' εθνικής και με μια βαλίτσα στο χέρι καθιέρωσε τις δωροδοκίες παικτών και παραγόντων αντιπάλων ομάδων

Η υπόθεση των λουλουδιών

Στις 28 Μαΐου του 1975 γίνεται ο νοκ-άουτ ημιτελικός κυπέλλου στη Θεσσαλονίκη ανάμεσα στον Ηρακλή και τον Παναθηναϊκό.
Ο Γιώργος Ροκίδης, πρώην παίκτης του Παναθηναϊκού καταγγέλλει ότι τον «πλησίασε» ο γνωστός και μη εξαιρετέος γενικός αρχηγός του Παναθηναϊκού Αντώνης Μαντζαβελάκης, προκειμένου να μεσολαβήσει να έχουν μειωμένη απόδοση, ο ίδιος και οι συμπαίκτες του στον Ηρακλή Ζαχαρίας Χαλιαμπάλιας και Τάκης Νικολούδης.
Οι τρεις παίκτες τιμωρήθηκαν από τον Ηρακλή και δεν χρησιμοποιήθηκαν στο ματς. Προηγείται 1-0 ο Ηρακλής και χάνει 2-1 από τον Παναθηναϊκό. Ο τερματοφύλακας των γηπεδούχων Γρηγόρης Φαναράς έφαγε ένα γκολ εντελώς αστείο. Ο οποίος Φαναράς μετά την «υπόθεση λουλουδιών» όπως πέρασε στην ιστορία η δωροδοκία, άνοιξε ανθοπωλείο στην Θεσσαλονίκη!
Ο κατηγορούμενος Παναθηναϊκός καθάρισε με την ψήφο του πρώην αρχηγού του Ολυμπιακού, του πατριάρχη του Ολυμπιακού, του Γιώργου Ανδριανόπουλου, δημάρχου Πειραιά, υπουργού εμπορικής ναυτιλίας και, βέβαια, προέδρου του Ολυμπιακού.
Δεν μου πήγαινε να ψηφίσω σε βάρος του Παναθηναϊκού εξομολογήθηκε, όχι δημοσίως, ο δικηγόρος Γιώργος Ανδριανόπουλος που τελικά ανέλαβε την ευθύνη της απαλλαγής του αιωνίου αντιπάλου.

Η παράγκα του Θωμά

Ο όρος αυτός έχει χρησιμοποιηθεί για την περίοδο κυριαρχίας του Ολυμπιακού κατά τα έτη 1997-2003 και τον τότε πρόεδρό του Σωκράτη Κόκκαλη. Σύμφωνα με την κοινή γνώμη, το δέλεαρ ήταν πάντα το ετήσιο οικονομικό πριμ από την UEFA για τις συμμετέχουσες ομάδες στο Τσάμπιονς Λιγκ. 
Με τη μέθοδο της τηλεφωνικής υποκλοπής, ο δημοσιογράφος Μάκης Τριανταφυλλόπουλος, παγίδευσε μία συνομιλία μεταξύ του Θωμά Μητρόπουλου («αόρατο» ιδιοκτήτη του Αιγάλεω και ταυτόχρονα «σύμβουλο του Ολυμπιακού σε θέματα διαιτησίας») και του διαιτητή Ιωάννη Σπάθα, λέγοντας, «...δε μας νοιάζει για τους άλλους, θέλουμε μόνο να κερδίζει ο Ολυμπιακός, μόνο ο Ολυμπιακός και το Αιγάλεω να κερδάνε...» και αναφερόταν στον Κόκκαλη ως ο Θείος. Ο δημοσιογράφος ενέπλεξε επίσης και τον πρόεδρο της Ελληνικής Ομοσπονδίας Ποδοσφαίρου, Βασίλη Γκαγκάτση.

Η παράγκα Νο 2

Η αποκαλούμενη «Παράγκα Νο 2», στην οποία συμμετείχε όλη η αφρόκρεμα του ελληνικού ποδοσφαίρου και η οποία αποκαλύφθηκε από την πρόσφατη έρευνα της Εισαγγελίας και των αστυνομικών αρχών, ανέδειξε (αρνητικούς) πρωταγωνιστές τον Αχιλλέα Μπέο και τον Μάκη Ψωμιάδη , οι οποίοι έχουν μεγάλο παρελθόν στα γήπεδα. Ο πρώτος, ο οποίος ξεκίνησε από τον Πανιώνιο και συνέχισε το έργο του στον Ολυμπιακό Βόλου (με ένα ενδιάμεσο σύντομο πέρασμα και από τον Ηρακλή), βρίσκεται ήδη έγκλειστος στις φυλακές Ναυπλίου και αποτελεί «persona non grata» για την UΕFΑ λόγω του περίφημου ευρωπαϊκού αγώνα των Κυανέρυθρων με την Ντιναμό Τιφλίδας, που θεωρήθηκε άκρως διεφθαρμένος, ενώ ο «Βig Μac», ο οποίος εμπλέκεται στα αθλητικά δρώμενα από τα τέλη της δεκαετίας του ΄80 αρχικά με τον Εθνικό Πειραιώς και την μπασκετική ΑΕΚ και εν συνεχεία με τον ποδοσφαιρικό Δικέφαλο (τον έφτασε στα πρόθυρα της χρεοκοπίας), τον Ακράτητο (τον εξαφάνισε ποδοσφαιρικά) και εσχάτως την Καβάλα (τη στέλνει στη Δ΄ Εθνική), παραμένει ασύλληπτος. Επίσης ο ποινικός Γιώργος Τσακογιάννης βρίσκεται μεταξύ των φυλακισθέντων, καθώς φαίνεται ότι είχε καθοριστικό ρόλο στο «στήσιμο» αγώνων στις μικρότερες κατηγορίες.

Κοριόπολις

Με το ξέσπασμα του σκανδάλου των στημένων αγώνων 2011, μερικοί πολιτικοί, όπως οι υπουργοί Γιάννης Κουράκης και Γιώργος Φλωρίδης, προσέφυγαν στην Ελληνική Δικαιοσύνη, δηλώνοντας ότι «μία συμμορία ελέγχει τους διαιτητές από το παρασκήνιο». Το 2011, ο υπουργός Παύλος Γερουλάνος κάλεσε το ελληνικό ποδόσφαιρο «εντελώς διεφθαρμένο». Η όλη δικαστική διαδικασία δεν είχε αποτέλεσμα. Την εποχή εκείνη, οι αξιωματούχοι της UEFA, δήλωσαν ότι επί του παρόντος δεν εξετάζεται καμία ενέργεια εναντίον του Ολυμπιακού, όσον αφορά τη συμμετοχή του στο Τσάμπιονς Λιγκ της επόμενης σεζόν.
Το Φεβρουάριο του 2012, η Superleague με τη συμφωνία της Ελληνικής Ποδοσφαιρικής Ομοσπονδίας πέτυχε την αντικατάσταση των δύο ποδοσφαιρικών εισαγγελέων (Φάκος, Αντωνακάκης) με δύο άλλους (Πετρόπουλος, Καρράς). Η έρευνα δεν είχε καμία πρόοδο.

Εγκληματική οργάνωση

Τον Αύγουστο του 2014, νέα στοιχεία ήρθαν στο φως από την Εθνική Υπηρεσία Πληροφοριών, με συμμετέχοντες το Μαρινάκη, το Γιώργο Σαρρή (προέδρο της Ελληνικής Ομοσπονδίας Ποδοσφαίρου) και άλλων ποδοσφαιριστών, διαιτητών και δικαστών, για την ίδρυση μίας «εγκληματικής οργάνωσης».  Επίσης, ο Μαρινάκης φαίνεται να βρίσκεται πίσω από την επίθεση στο φούρνο του Κωνσταντίνου και πίσω από επιθέσεις σε διαιτητές (Γιώργος Δαλούκας, Δημήτρης Κύρκος, κ.λπ.), δημοσιογράφους και άλλους.   
Το Σεπτέμβριο του 2014, ο Ολιβιέ Καπό, πρώην παίκτης του Λεβαδειακού, δήλωσε στα γαλλικά ΜΜΕ ότι «στο ελληνικό ποδόσφαιρο τα πάντα είναι διεφθαρμένα, ελεγχόμενα από τη μαφία, ενώ η FIFA και η UEFA απλά δε νοιάζονται». 
Τον Ιούνιο του 2015, ο πρώην ιδιοκτήτης του Φωστήρα, Κάρλο Βαντεκέρκοφ, δήλωσε: «Η κατάσταση στην Ελλάδα είναι λυπηρή, η δεύτερη κατηγορία είναι καταστροφή... Με προσέγγισαν επίσης για να στήσω έναν αγώνα... φαίνεται να είναι στην κουλτούρα τους».

Παράγκα της εξυγίανσης

Με την ανάληψη της κυβέρνησης από τον ΣΥΡΙΖΑ και σε συνεργασία με τον υπουργό αθλητισμού Σταύρο Κοντονή, οι πρόεδροι του ΠΑΟΚ και της ΑΕΚ επιστράτευσαν διάφορες σκοτεινές προσωπικότητες του ποδοσφαίρου. Ο Αχιλλέας Μπέος για παράδειγμα εντοπίστηκε στο Μακεδονία Παλάς ιδιοκτησίας του Ιβάν Σαββίδη όταν συγκεντρώθηκαν καμιά 35αριά εκπρόσωποι Ενώσεων παρουσία τόσο του ιδιοκτήτη του ΠΑΟΚ, όσο και του ιδιοκτήτη της ΑΕΚ Δημήτρη Μελισσανίδη. Είδα μερικούς φίλους, εγώ ήρθα για άλλη δουλειά δικαιολογήθηκε ο Μπέος. Λίγους μήνες αργότερα ταξίδεψε στο Ροστόφ της Ρωσίας, όπου εδρεύουν οι επιχειρήσεις του Σαββίδη, ως εκπρόσωπος του Δήμου Βόλου με τον οποίο είναι αδελφοποιημένη η ρωσική πόλη και τον περασμένο Μάιο φιλοξένησε ΠΑΟΚ και ΑΕΚ στον Βόλο σε έναν πραγματικά αξέχαστο τελικό Κυπέλλου.
Σήμερα ο Θωμάς Μητρόπουλος εμφανίζεται δίπλα στον Δημήτρη Μελισσανίδη, για λογαριασμό του οποίου φέρεται να έχει ενεργοποιήσει τις επαφές του σύμφωνα με δημοσιεύματα προκειμένου να αλλάξει η διοίκηση της ΕΠΟ. Όπως και στην περίπτωση του Μπέου, ούτε η επανεμφάνιση του Θωμά στο προσκήνιο φαίνεται να ενοχλεί.
Η εξυγίανση  την οποία ανέδειξαν σε μείζονα επιτυχία τα μέσα που ανήκουν στον ευρύτερο όμιλο επιχειρήσεων συμφερόντων Σαββίδη, όχι μόνο δεν ακουμπάει τον Θωμά, αλλά ούτε καν τον πρόεδρο της ΕΠΟ εκείνης της εποχής Βασίλη Γκαγκάτση, ο οποίος μολονότι επίσης σέρνει μια σειρά κακουργηματικών κατηγοριών στην πλάτη του, βρέθηκε να διευθύνει τον συνεταιρισμό της Σούπερ Λίγκας, έχοντας προωθηθεί φυσικά από τον ΠΑΟΚ.
Ξαφνικά λοιπόν, το ελληνικό ποδόσφαιρο απαγκιστρώθηκε από τους «κακούς» του χθες, για να καταλήξει στα χέρια των κακών του προχθές, των οποίων οι αμαρτίες εξαγνίστηκαν στην κολυμβήθρα του κατευθυνόμενου μιντιακού στρατού.
Με λίγα λόγια η εξυγίανση που πρεσβεύει ο κατά Ιβάν Σαββίδη δικός μας Βαγγέλης Γραμμένος, είναι αυτή της παράγκας του Θωμά Μητρόπουλου, του Αχιλλέα Μπέου και του Βασίλη Γκαγκάτση.